和立齋荔子樓韻
作者：王柏
朝代：宋

paragraphs: 我久抱離索，加子憂患薰。
血氣日以耗，話別難爲情。
之子行邁邁，征車從仁兄。
閩嶺在何處，目斷遮行雲。
素□播芳郁，丹荔嘗鮮新。
重樓一以眺，千古乘桴心。
海風駕空來，徘徊振書襟。
遥知意軒豁，塵袂何由親。
惟有清夜夢，栩栩踰南岑。
曜靈倏西邁，剝啄來嘉音。
見書如見面，瑰詞襲魚鱗。
朋友正歡慰，喜氣騰家林。
呼童烹露芽，蟹眼時一斟。
是中有雋永，透入肝腸深。